《端午日同严秋樵劳巽卿袁孝宰南观饮酒》
清代·施补华

鲥鱼出水菖蒲长，松陵江上逢端阳。龙舟竞渡事萧瑟，廉纤细雨僧堂凉。

王瓜槜李那得致，白芷自袅炉中香。尚思佳节会良友，荒厨炙酒开蒲觞。

严翁五十饱识字，鬓边白发垂秋霜。巽卿清疏孝宰静，坐中二妙谁能当。

其余数子各媕雅，议论足令吾军张。皇天似为慰羁旅，此会难得非寻常。

梅风拂槛助森爽，栀花蕉叶交芬芬。须臾酒罢客亦起，负手来往循长廊。

默思稚齿过此日，榴花浓压东家墙。中山进士须似戟，婵娟小妹凝红妆。

纷纷鬼妾与鬼马，杂遝左右相扶将。堂中悬挂好画手，抱看惊汗流如浆。

西邻姊似斗心巧，停针不绣双鸳鸯。蒲人艾虎手自缚，为我插鬓驱灾祥。

枇杷累累比金弹，杨梅细核夸先尝。二十年来讶飘忽，感时触事空自伤。

儿童光景足摸拟，闭目往往游其乡。洗盏更酌不堪说，恐令四座沾衣裳。

作者简介：（1836—1890）清浙江乌程人，字均甫，一字均父。同治九年举人，官至山东候补道。有《泽雅堂诗文集》。